b'\n_START_ARTICLE_\nVhod-izhod\n_START_PARAGRAPH_\nVhod-izhod (angle\xc5\xa1ko Input/Output, kratica I/O) je skupek procesov in naprav, ki omogo\xc4\x8dajo komuniciranje med sistemom za obdelavo podatkov (ra\xc4\x8dunalnikom) in njegovim okoljem, bodisi \xc4\x8dlovekom (uporabnikom), bodisi drugimi tovrstnimi sistemi._NEWLINE_V ra\xc4\x8dunalni\xc5\xa1ki arhitekturi pojmujemo procesor in primarni pomnilnik kot osr\xc4\x8dje ra\xc4\x8dunalni\xc5\xa1kega sistema, vhod-izhod pa so vsi procesi, ki posredujejo podatke med pomnilnikom in drugimi napravami. Te so lahko fizi\xc4\x8dno vgrajene v ra\xc4\x8dunalnik, na primer v obliki raz\xc5\xa1iritvenih kartic, ali pa so zunanje (periferne) naprave, ki imajo lo\xc4\x8deno ohi\xc5\xa1je in so z ra\xc4\x8dunalnikom povezane s kabli ali brez\xc5\xbei\xc4\x8dno. Za povezavo skrbijo ustrezni vmesniki in vodila na fizi\xc4\x8dni ravni, na programski ravni pa procesi, kot so vhodno-izhodne preslikave in prekinitve._NEWLINE_V interakciji med \xc4\x8dlovekom in ra\xc4\x8dunalnikom je naloga vhodnih naprav, da podatke posredujejo ra\xc4\x8dunalniku v njemu razumljivi obliki, naloga izhodnih naprav pa, da izhodno informacijo predstavijo v \xc4\x8dloveku razumljivi obliki.'